《古荆篇》
明代·袁宏道

年年三月飞桃花，楚王宫里斗繁华。
云连蜀道三千里，柳拂江堤十万家。
丹楼绣幌巢飞燕，青阁文窗起睡鸦。
鸦归燕语等闲度，不记江城春早暮。
东风香吐合欢花，落日乌啼相思树。
王孙挟弹郢门西，少年借客章台路。
少年矫矫名都儿，雕鞍朱勒黄金羁。
采桑陌上青丝笼，红粉楼中白纻辞。
白纻绿水为君起，青春环佩如流水。
东城丝管接西城，相府豪华压朱邸。
侠客飞鹰古道傍，佳人卖笑垂杨里。
垂杨二月隐朱楼，家家宴喜楼上头。
綦舄喧阗朝送酒，管弦嘈杂夜藏钩。
繁弦急管夜初阑，惜花少女怨春残。
桃花滟滟歌成血，兰炷漫漫火送寒。
晓风杨柳菖蒲浦，秋月梧桐金井栏。
秋月春花无断绝，门前郁李九回折。
愿作阳台雨后云，谁怜洛水风中雪。
阳台洛水梦空长，那似倡家玳瑁床。
选得东家佳姝妹，却延西第好儿郎。
织成锦席迷蝴蝶，种得青梧栖凤凰。
游人恋恋无穷已，踏遍江城春万里。
只解宾从集似云，那惜年光去如矢。
花开花落迥生愁，郢树鄢云几度秋。
霍氏功名成梦寐，梁王台馆空山丘。
荣枯翻复竟何言，昨宵弱水今昆仑。
无人更哭西州路，有雀还登翟氏门。
汉恩何浅天何薄，百年冠带坐萧索。
昔时嘘气成烟云，今朝失势委泥砾。
青娥皓齿嫁何人，金床玉几为谁作。
已矣哉，归去来。
楚国非无宝，荆山空有哀。
君看《白雪》、《阳春》调，千载还推作赋才。

作者简介：袁宏道（1568～1610）明代文学家，字中郎，又字无学，号石公，又号六休。汉族，荆州公安（今属湖北公安）人。宏道在文学上反对“文必秦汉，诗必盛唐”的风气，提出“独抒性灵，不拘格套”的性灵说。与其兄袁宗道、弟袁中道并有才名，合称“公安三袁”。